LV Eiropas Savienības Oficiālais Vēstnesis C 440/4

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2016/C 440/05)

Šī publikācija dod tiesības izteikt iebildumus pret grozījumu pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

TERRE TARENTINE

ES Nr.: IT-PDO-0105-01356 – 24.7.2015.

ACVN ( X ) AĢIN ( )

1. Pieteikuma iesniedzēja grupa un tās likumīgās intereses

O. P. AJPROL Soc. Coop. Agricola dei Produttori olivicoli già Associazione dei Produttori Olivicoli della provincia di Taranto (bijusī Kooperatīvā olīvu ražotāju asociācija Taranto provincē). Adrese: S. S. 7 Appia, Km. 640.4 74010 Statte (TA) ITALIA Tālr. +39 0994527778 Fakss +39 0994551832 E-pasts: info@ajprol.it; sertificēta e-pasta adrese (PEC): ajprol@pec.it

Iepriekš minētajai aizsardzības iestādei ir tiesības iesniegt grozījuma pieteikumu atbilstīgi Lauksaimniecības, pārtikas un mežsaimniecības politikas ministrijas 2013. gada 14. oktobra dekrēta Nr. 12511 13. panta 1. punktam.

2. Dalībvalsts vai trešā valsts

Itālija

3. Produkta specifikācijas punkts, kurā izdarīts(-i) grozījums(-i)

— ☐ Produkta nosaukums — ☒ Produkta apraksts — ☐ Ģeogrāfiskais apgabals — ☒ Izcelsmes apliecinājums — ☐ Ražošanas metode — ☒ Saikne — ☐ Marķējums — ☒ Cits [ievietota informācija par kontroles iestādi]

4. Grozījuma vai grozījumu veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Apraksts par produktu, uz kuru attiecas nosaukums

Grozījums attiecas uz trim ķīmiskajiem parametriem, kas minēti specifikācijas 8. pantā. Ierosinātie grozījumi ir šādi:

K232: agrāk ≤ 1,7, turpmāk ≤ 2,4

Linolēnskābe: agrāk ≤ 0,6 %, turpmāk ≤ 0,9 %

Kampesterīns: agrāk ≤ 3,3 %, turpmāk ≤ 3,5 %

Kad 21. gadsimta pirmās desmitgades sākumā specifikācijas tika izstrādātas, ķīmiskie parametri, kas tagad tiek grozīti, bija sasniedzami, kaut arī ar noteiktām grūtībām.

Pēc atzīšanas Eiropas līmenī un ņemot vērā datus, kas apkopoti no sistemātiski veiktām produkta analīzēm, lai saņemtu attiecīgu sertifikātu, grūtības ievērot šos parametrus sāka kļūt acīmredzamas.

Grūtības tika saistītas ar momentāniem un īslaicīgiem nelabvēlīgiem vietējiem apstākļiem.

Tikai pēc tam tika konstatēts, ka tie bija nevis īslaicīgi negatīvi vietējie apstākļi, bet gan vispārējie apstākļi, kurus, visticamāk, bija veicinājušas klimata un vides pārmaiņas.

Tam par apliecinājumu vēlamies norādīt, ka ir grozīta pat Komisijas Regula (EEK) Nr. 2568/91 (2), piemēram, linolskābes vērtība no ≤ 0,8 % palielināta līdz ≤ 1 %.

Gadiem veiktas pārbaudes visos zemes gabalos, kuros olīveļļa tiek ražota saskaņā ar spēkā esošo tiesību aktu nosacījumiem noteiktajā ģeogrāfiskajā apgabalā, liecina, ka lielai daļai ražotās eļļas ir ārkārtīgi grūti iegūt ACVN sertifikātu.

Pieprasītie grozījumi ļaus pieņemt vērtības, kas patiešām atbilst augsnes un klimata apstākļiem noteiktajā apgabalā, un dos iespēju izsniegt ACVN sertifikātu, ko šobrīd būtiski ietekmē pārlieku stingrie ierobežojumi.

Ierosinātie K232 robežvērtību, linolēnskābes procentuālā satura un kampesterīna procentuālā satura grozījumi nav saistīti ar būtiskiem grozījumiem attiecībā uz raksturīgajām kvalitātes iezīmēm, kā arī nav saistīti ar grozījumiem attiecībā uz ACVN Terre Tarentine augstākā labuma olīveļļas organoleptiskajām īpašībām vai stabilitāti laika gaitā.

Izcelsmes apliecinājums

Reģistrācijas brīdī informācija par izcelsmes apliecinājumu bija iekļauta tikai kopsavilkuma lapā, un īpaša panta produkta specifikācijā nebija. Tādēļ specifikācijai ir pievienots īpašs pants, pamatojoties uz informāciju, kas jau pieejama kopsavilkuma lapā; lielākai skaidrībai ir pievienota papildu informācija.

Kopsavilkuma ceturtajā un piektajā rindkopā ir teikts šādi:

“Olīvas nāk no olīvu audzēm, kas atrodas ražošanas apgabalā, un šajā saistībā ražotāji savas iekārtas ieraksta reģistrā, ko atbilstīgi izveido un atjaunina kontroles iestāde. Ražošanu, pārstrādi, iepakošanu un pildīšanu pudelēs veic noteiktajā ģeogrāfiskajā apgabalā, un, lai nodrošinātu produkta izsekojamību, ražotājiem, kas plāno tirgot savu augstākā labuma olīveļļu ar šādu nosaukumu, ir jāreģistrē pārstrādes iekārtas īpašos reģistros, kurus kārto un atjaunina kontroles iestāde; tiem arī katru gadu jāreģistrē pārstrādāto olīvu un saražotās eļļas daudzums.”

Specifikācijai pievienotajā 11. pantā ir teikts šādi:

“Ir jāuzrauga katrs ražošanas posms un jāreģistrē katra posma izejvielas un saražotā produkcija. Produkta izsekojamību nodrošina, kontroles iestādes kontrolētajās lapās ierakstot tos kadastrālos zemes gabalus, kuros produkts tiek audzēts, kā arī informāciju par ražotājiem, eļļas spiedējiem un iepakotājiem, un kārtojot ražošanas un iepakošanas reģistrus. Visas fiziskās un juridiskās personas, kas minētas šajos sarakstos, ir pakļautas kontroles iestādes veiktai uzraudzībai saskaņā ar produkta specifikāciju un kontroles plānu.”

Turklāt informācija, kas minēta kopsavilkuma lapas piektajā rindkopā un specifikācijas 9. pantā par specifiskiem noteikumiem attiecībā uz iepakojumu, ir sniegta arī vienotā dokumenta 3.5. punktā kopā ar nepieciešamo pamatojumu. Tādējādi vienotā dokumenta 3.5. punkts ir šādā redakcijā:

“ACVN Terre Tarentine augstākā labuma olīveļļai ir jābūt pildītai un iepakotai noteiktajā ģeogrāfiskajā apgabalā. Šī prasība nodrošina iespēju maksimāli ierobežot nefasētas eļļas transportēšanu, kas bieži vien rada niecīgas ķīmiskās izmaiņas, kuras savukārt pārvēršas būtiskās organoleptiskajās izmaiņās. Olīveļļa ir ļoti jutīga pret svešas izcelsmes aromātiem, kas var būt eļļas transportēšanai izmantotajā tvertnē. Lai saglabātu produktam raksturīgās īpašības visā ražošanas procesā un garantētu atbilstību kvalitātes prasībām, Terre Tarentine eļļa vienmēr ir bijusi jāiepako 4. pantā minētajā apgabalā. Pateicoties specifiskajām zināšanām par to, kā rīkoties ar eļļu fasēšanas un iepakošanas posmā, vietējie ražotāji var cita starpā noteikt vispiemērotākos filtrēšanas un nostādināšanas laikus un metodes un vispiemērotāko iepakošanas temperatūru. Tādēļ ražošanas procesa beigās ir nepieciešama iepakošana attiecīgajā apgabalā, lai nodrošinātu, ka tiek saglabātas ACVN Terre Tarentine augstākā labuma olīveļļas organoleptiskās īpašības un kvalitāte. Iepakošana attiecīgajā apgabalā arī ļauj kontroles iestādei uzraudzīt visu ražošanas un iepakošanas procesu tik efektīvi, cik vien iespējams, lai garantētu produktam raksturīgās īpašības un vienlaikus nodrošinātu tā izsekojamību.”

Saikne

Reģistrācijas brīdī informācija par saiti bija iekļauta tikai 4.5. punkta pirmajās trīs rindkopās un kopsavilkuma lapas 4.6. punktā un īpaša panta par saiti produkta specifikācijā nebija.

Tādēļ 4.5. panta pirmajās trīs rindkopās un kopsavilkuma lapas 4.6. punktā iekļautā informācija atjauninātā un papildinātā redakcijā ir iekļauta 12. pantā. Tāpēc 12. pantā attiecībā uz saiti ir teikts šādi:

“Olīvu audzēšana ir nozīmīgs ražošanas faktors, un tai ir svarīga nozīme vietējā ekonomikā. Terre Tarentine augstākā labuma olīveļļas ražošanas apgabals atrodas Taranto provinces rietumu nogāzē. Tā ir vērsta pret dienvidiem, ziemeļu pusē to pasargā Murdžes kalni, un tā izceļas ar izteikti īpatnējām agronomiskajām iezīmēm un labvēlīgu augsni un klimata apstākļiem, kas raksturīgi Tarantine Arco Jonico, kurā valda mērens klimats. Augsne ir smilšaina, dziļa un lielākoties sarkanbrūna, to raksturo akmeņainība, kuru veido krams un kaļķakmens oļi un kura var vispār nebūt vai būt ļoti izteikta; caurlaidība svārstās no vidēji augstas līdz ļoti augstai. Māla saturs nepārsniedz 20 %, savukārt kaļķakmens saturs nepārsniedz 5 %. Klimats ir karsts un sauss; vidējais nokrišņu daudzums svārstās aptuveni no 10 mm jūlijā līdz aptuveni 80 mm novembrī. Gada vidējā temperatūra ir aptuveni 15–16 °C – minimālā temperatūra aptuveni 9 °C, bet maksimālā temperatūra 30 °C. Unikālie augsnes un klimata apstākļi Tarantine Arco Jonico apgabalā apvienojumā ar ACVN Terre Tarentine ražošanas apgabalam raksturīgo vidi saražotajai eļļai piešķir unikālas īpašības. Karstais un sausais Vidusjūras klimats un smilšainā, dziļā augsne, kas lielākoties ir sarkanbrūnā krāsā, veicina visdažādāko polifenolu veidošanos, kas rada rūgtu un pikantu garšu. Turklāt simtiem gadus veco koku vietējo šķirņu ļoti senie genomi piešķir unikālu un neatkārtojamu aromātu. Tarantine Arco Jonico apgabals ir unikāls, un olīvkoks ir tik ļoti pielāgojies vietējiem apstākļiem, ka vēl šodien ir iespējams apbrīnot simtiem gadus vecos kokus; par olīvkoku droši var teikt, ka tas ir vietējais vides un vēsturiskais mantojums. Unikālie klimata un augsnes apstākļi piešķir Terre Tarentine augstākā labuma olīveļļai aromātu un garšu, kurai raksturīga harmonija un īpatnēja pieskaņa un kura būtiski atšķiras no olīveļļām, kas tiek ražotas tuvējos apgabalos Bari (sīva un stipra) un Salento (salda un maiga), un par to jāpateicas arī audzēto šķirņu (sk. 3.3. punktu) kombinācijai, kas šādā apmērā nav sastopama nevienā citā ražošanas apgabalā. Raksturīgā harmoniskā garša nozīmē to, ka atšķirībā no tuvējā Bari apgabala, kurā dominē “Coratina” šķirne, kas piešķir izteikti sīvu un rūgtenu garšu apvienojumā ar stipru augļainuma aromātu, un atšķirībā no tuvējā Lečes [Lecce] apgabala, kas īpaši izceļas ar vietējām šķirnēm, kuras piešķir drīzāk neizteiktu garšu ar noslieci uz neitrālu un saldu un nedaudz augļainu aromātu, Terre Tarentine augstākā labuma olīveļļai dabiski veidojas līdzsvarota garšu, apvienojot rūgtenumu, saldenumu, sīvumu un vidēji izteiktu augļainuma aromātu.”

Cits

Ir pievienotas atsauces uz kontroles iestādi, kas nebija pievienotas šobrīd spēkā esošajai specifikācijai. Specifikācijas 10. pantā ir teikts, ka “atbilstība ACVN Terre Tarentine augstākā labuma olīveļļas produkta specifikācijai, kā to nosaka Regulas (ES) Nr. 1151/2012 37. pants, ir jāpārbauda valsts kontroles iestādei, Taranto Tirdzniecības kamerai, adrese: Viale Virgilio 152, 74121 Taranto, tālr. +39 0997783311, fakss +39 04922109797, e-pasts: pat@ta.camcom.it”

VIENOTS DOKUMENTS

TERRE TARENTINE

ES Nr.: IT-PDO-0105-01356 – 24.7.2015.

ACVN ( X ) AĢIN ( )

1. Nosaukums

Terre Tarentine

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.5. grupa. Eļļas un tauki

3.2. Apraksts par produktu, uz kuru attiecas 1. punktā minētais nosaukums

Kad Terre Tarentine olīveļļa tiek laista apgrozībā, tā var būt vai nebūt filtrēta un tai jāpiemīt šādām īpašībām:

— krāsa: dzeltenzaļa;

— šķidrība: vidēja;

— garša: augļaina, vidēji rūgta un nedaudz sīva; maksimālais kopējais skābums, kas izteikts kā oleīnskābe: ne vairāk kā 0,6 grami uz 100 gramiem eļļas;

— peroksīda skaitlis: ≤12 mekv. aktīvā O2/kg;

— K232: ≤ 2,4;

— K270: ≤ 0,150;

— linolskābe: ≤ 10 %;

— linolēnskābe: ≤ 0,9 %;

— oleīnskābe: ≤ 70 %;

— kampesterīns: ≤ 3,5 %;

— trilinoleīns: ≤ 0,2 %.

Visiem pārējiem ķīmiskajiem/fizikālajiem parametriem, kas nav atsevišķi norādīti, ir jāatbilst grozītajai un papildinātajai Regulai (EEK) Nr. 2568/91.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Aizsargāto cilmes vietas nosaukumu Terre Tarentine drīkst izmantot tikai eļļai, kas iegūta no minēto šķirņu olīvkokiem, kas stādīti ģeogrāfiskajā apgabalā esošajās olīvu audzēs atsevišķi pa šķirnēm vai kopā: “Leccino”, “Coratina”, “Ogliarola” un “Frantoio”, kuru īpatsvaram jābūt vismaz 80 % apmērā no eļļas ražošanai izspiestajām olīvām dažādās attiecībās šķirņu piederības ziņā; pārējiem 20 % ir jābūt no citu mazāk izplatītu vietējo šķirņu olīvām, kas izaudzētas ražošanas apgabala olīvu audzēs.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem ražošanas procesa posmiem, proti, kultivēšanai, novākšanai un eļļas ieguvei, ir jānoris noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Ar ACVN Terre Tarentine apzīmētajai augstākā labuma olīveļļai ir jābūt pildītai un iepakotai noteiktajā ģeogrāfiskajā apgabalā. Šī prasība nodrošina iespēju maksimāli ierobežot nefasētas eļļas transportēšanu, kas bieži vien rada niecīgas ķīmiskās izmaiņas, kuras savukārt pārvēršas būtiskās organoleptiskajās izmaiņās. Olīveļļa ir ļoti jutīga pret citiem aromātiem, ko var radīt eļļas transportēšanai izmantotās tvertnes iekšējā vide. Lai ražošanas laikā saglabātu produktam raksturīgās iezīmes un garantētu atbilstību kvalitātes prasībām, ACVN Terre Tarentine augstākā labuma olīveļļai vienmēr ir bijis jābūt iepakotai apgabalā, kas minēts 4. punktā. Pateicoties specifiskajām zināšanām par to, kā rīkoties ar eļļu fasēšanas un iepakošanas posmā, vietējie ražotāji var cita starpā noteikt vislabāk piemērotos filtrēšanas un nostādināšanas laikus un metodes un vispiemērotāko iepakošanas temperatūru. Tādēļ ražošanas procesa beigās ir nepieciešama iepakošana attiecīgajā apgabalā, lai nodrošinātu, ka tiek saglabātas ACVN Terre Tarentine augstākā labuma olīveļļas organoleptiskās īpašības un kvalitāte. Iepakošana apgabalā arī ļauj kontroles iestādei uzraudzīt visu ražošanas un iepakošanas procesu tik efektīvi, cik vien iespējams, lai garantētu produktam raksturīgās īpašības un vienlaikus nodrošinātu tā izsekojamību.

3.6. Ar reģistrēto nosaukumu apzīmētā produkta marķēšanas īpašie noteikumi

Aizsargātajam cilmes vietas nosaukumam uz marķējuma ir jābūt ar izceltiem, neizdzēšamiem burtiem, kas izteikti kontrastē ar paša marķējuma burtiem, lai to varētu nepārprotami atšķirt no citas marķējumā iekļautās informācijas. Marķējumā jānorāda to olīvu ievākšanas gads, no kurām eļļa iegūta, kopā ar atzīmi “derīguma termiņš”, norādot mēnesi un gadu, kas nepārsniedz 15 mēnešus pēc pagatavošanas datuma.

4. Ģeogrāfiskā apgabala īsa definīcija

Apgabals, kurā tiek audzētas un apstrādātas olīvas, kas paredzētas spiešanai, lai izgatavotu augstākā labuma olīveļļu Terre Tarentine, ietver visu Taranto provinces pašvaldību administratīvo teritoriju: Taranto provinces teritorija reģistrā ievadīta ar burtu “A”, Ginosa, Laterza, Castellaneta, Palagianello, Palagiano, Mottola, Massafra, Crispiano, Statte, Martina Franca, Monteiasi un Montemesola.

5. Saikne ar ģeogrāfisko apgabalu

Olīvu audzēšana ir nozīmīgs ražošanas faktors, un tai ir svarīga nozīme vietējā ekonomikā.

Terre Tarentine augstākā labuma olīveļļas ražošanas apgabals atrodas Taranto provinces rietumu nogāzē. Tā ir vērsta pret dienvidiem, ziemeļu pusē to pasargā Murdžes (Murge) kalni, un tā izceļas ar izteikti īpatnējām agronomiskajām iezīmēm un labvēlīgu augsni un klimata apstākļiem, kas raksturīgi Tarantine Arco Jonico, kurā valda mērens klimats. Augsne ir smilšaina, dziļa un lielākoties sarkanbrūna, to raksturo akmeņainība, kuru veido krams un kaļķakmens oļi un kura var vispār nebūt vai būt ļoti izteikta; caurlaidība svārstās no vidēji augstas līdz ļoti augstai. Māla saturs ir 20 % vai zemāks, savukārt kaļķakmens saturs ir 5 % vai zemāks. Klimats ir karsts un sauss; vidējais nokrišņu daudzums ir dažāds – aptuveni no 10 mm jūlijā līdz aptuveni 80 mm novembrī. Gada vidējā temperatūra ir aptuveni 15–16 °C, minimālā temperatūra aptuveni 9 °C, bet maksimālā temperatūra 30 °C.

Unikālie augsnes un klimata apstākļi Tarantine Arco Jonico apgabalā apvienojumā ar ACVN Terre Tarentine ražošanas apgabalam raksturīgo vidi saražotajai eļļai piešķir unikālas īpašības. Karstais un sausais Vidusjūras klimats un smilšainā, dziļā augsne, kas lielākoties ir sarkanbrūnā krāsā, veicina visdažādāko polifenolu veidošanos, kas rada rūgtu un pikantu garšu.

Turklāt simtiem gadus veco koku vietējo šķirņu ļoti senie genomi piešķir unikālu un neatkārtojamu aromātu.

Tarantine Arco Jonico apgabals ir unikāls, un olīvkoks ir tik ļoti pielāgojies vietējiem apstākļiem, ka vēl šodien ir iespējams apbrīnot simtiem gadus vecos kokus; par olīvkoku droši var teikt, ka tas ir vietējais vides un vēsturiskais mantojums. Unikālie klimata un augsnes apstākļi piešķir Terre Tarentine augstākā labuma olīveļļai aromātu un garšu, kurai raksturīga harmonija un īpatnēja pieskaņa un kura būtiski atšķiras no olīveļļām, kas tiek ražotas tuvējos apgabalos Bari (sīva un stipra) un Salento (salda un maiga), un par to jāpateicas arī audzēto šķirņu (sk. 3.3. punktu) kombinācijai, kas šādā apmērā nav sastopama nevienā citā ražošanas apgabalā. Raksturīgā harmoniskā garša nozīmē to, ka atšķirībā no tuvējā Bari apgabala, kurā dominē “Coratina” šķirne, kas piešķir izteikti sīvu un rūgtenu garšu apvienojumā ar stipru augļainuma aromātu, un atšķirībā no tuvējā Lečes (Lecce) apgabala, kas īpaši izceļas ar vietējām šķirnēm, kuras piešķir drīzāk neizteiktu garšu ar noslieci uz neitrālu un saldu un nedaudz augļainu aromātu, Terre Tarentine augstākā labuma olīveļļai dabiski veidojas līdzsvarota garšu, apvienojot rūgtenumu, saldenumu, sīvumu un vidēji izteiktu augļainuma aromātu.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas konsolidētais teksts pieejams tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai:

tieši atverot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it) un uzklikšķinot uz “Prodotti DOP IGP” (ekrāna augšējā labajā pusē), pēc tam uz “Prodotti DOP IGP STG” (ekrāna kreisajā pusē) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.

(2) OV L 248, 5.9.1991., 1. lpp.